Un comunicat trimis de purtătoarea de cuvânt a PSD ne-a lăsat mască. După ce a mințit și manipulat toată această campanie, inclusiv în ziua alegerilor când vrând să demonstreze că nu sunt probleme cu votul din Londra ne-a prezentat un filmuleț de la o secție de votare „din zonă” unde nu era nimeni. Întrebată la câți km e secția a spus că nu știe exact dar că se va interesa și ne va spune. Nu ne-a mai spus. Secția s-a dovedit a fi de la peste 300 km, în Liverpool. Ieri nu știam dacă doamna Firea e mincinoasă sau proastă. Azi, după ce a transmis comunicatul ce analizează rezultatul votului de ieri, ne-am lămurit:

„Partidul Social Democrat a înțeles mesajul dat de români. Oamenii au arătat, cât se poate de clar, că nu își doresc ca toată puterea politică din România să fie concentrată în sfera unei singure formațiuni politice. Nici a PSD, nici a ACL. Este un mesaj puternic pe care îl respectăm.

Este foarte important că, în aceste momente, toată lumea, indiferent că vorbim de Parlament, Guvern, Președinție, să lucreze împreună pentru bunăstarea tuturor romanilor, indiferent de opțiunile lor politice.

Îl felicit pe Victor Ponta, care a obținut un rezultat bun în aceste alegeri!

Îmi doresc foarte mult că, în aceste momente, toți colegii noștri să înțeleagă nevoia de unitate în partid. Nu avem nevoie de tensiuni interne, nu avem nevoie de ceartă.

Avem, ca partid, o obligație clară față de cei peste 5 milioane de romani care au votat pentru proiectul lui Victor Ponta.

Sunt sigură că, împreună, vom putea clădi, în continuare, proiectul nostru de guvernare.

Gabriela Firea,

Purtător de cuvânt al PSD”